Hele bruidstoet van 15 motors beboetDie bruidskar, wie se bestuurder ook beboet is, was ’n peperduur Maybach. Foto: Haagse polisie via Facebook Asof ŉ bruilof nie reeds ŉ duur storie is nie, is 15 bestuurders in ŉ huwelikstoet in die Nederlandse stad Den Haag elkeen talle boetes opgelê vir oortreding van ŉ verskeidenheid verkeersverordenings. Die bestuurders op pad na die troue het onder meer deur rooi ligte gery, onnodig in die linkerbaan van dubbelpaaie gery en sonder rede hul waarskuwingsligte aangeskakel. Volgens die polisie het heelwat mense die noodnommer 112 gebel om te kla oor die “asosiale gedrag van die feesvierders”, berig die Amsterdamse oggendblad De Telegraaf. Nadat die polisie besluit het om toe te slaan, het hulle die stoet, wat aangevoer is deur ŉ peperduur Maybach, van die pad afgetrek. Geeneen van die bestuurders het sonder ŉ boete daarvan afgekom nie. Die Den Haagse polisie het ná hul optrede op Facebook gesê hulle kry gereeld klagtes van bruilofstoete op die stad se strate wat hulle weinig aan die padreëls steur. “Paaie blokkeer, deur rooi ligte ry, toet, by die venster uithang en nog vele ander hinderlike en soms lewensgevaarlike gedrag” is aan die orde van die dag, sê die polisie.